I. El present Dictamen té per objecte el Projecte de decret pel qual es regulen els requisits per a exercir l'activitat d'agent immobiliari i es crea el Registre d'agents immobiliaris de Catalunya.
El Projecte sotmès a dictamen consta d'un preàmbul, vint-i-tres articles integrats en tres capítols, quatre disposicions addicionals, cinc disposicions transitòries, una disposició final i quatre annexos.
En el preàmbul s'assenyala el marc normatiu en què s'insereix la norma projectada i es fa referència directa a alguns dels apartats de l'article 55 de la Llei 18/2007, de 28 de desembre, del dret a l'habitatge, on es regulen els agents immobiliaris.
També s'indica que la finalitat de la regulació és dotar de transparència el mercat immobiliari i garantir la protecció dels consumidors.
Finalment es presenta un resum del contingut de la disposició.
La part dispositiva, com s'ha dit, està ordenada en tres capítols.
El capítol primer, denominat 'Disposicions generals', s'ocupa de l'objecte i la finalitat (article 1) i de l'àmbit d'aplicació del decret (article 2).
El capítol segon, titulat 'Requisits, garanties i assegurances per a exercir l'activitat', s'estructura en dues seccions: la secció primera inclou els requisits d'ubicació i atenció (article 3), la capacitació i l'actuació professional (article 4) i la solvència (article 5); la secció segona preveu l'obligació de constituir una garantia (article 6), les modalitats de la garantia (article 7), l'import mínim de la garantia (article 8), l'execució de la garantia (article 9), l'obligació de contractar una assegurança (article 10) i les modalitats i els límits de l'assegurança (article 11).
El capítol tercer, denominat 'Del Registre', estableix la naturalesa jurídica del Registre (article 12), l'adscripció i la gestió (article 13), les funcions de la Secretaria d'Habitatge (article 14), les funcions de les entitats gestores del Registre (article 15), la tramitació de la inscripció i els efectes de la inscripció (articles 16 a 19), la modificació, suspensió i cancel·lació de la inscripció (articles 20 i 21), el règim de recursos (article 22) i la creació d'un fitxer de dades personals del Registre (article 23).
La disposició addicional primera preveu la tramitació electrònica de la inscripció en el Registre; la segona permet que s'estableixin convenis de col·laboració amb altres registres; la tercera diu que s'establirà un protocol de coordinació entre els òrgans que intervenen en la gestió del Registre; i la quarta es dedica a les funcions de les oficines locals d'habitatge en aquesta matèria.
La disposició transitòria primera indica que, fins que l'Agència de l'Habitatge de Catalunya no es posi en funcionament, les seves funcions han de ser efectuades per ADIGSA; la segona estableix el termini i els requisits d'inscripció per a les persones que estan exercint l'activitat abans de l'entrada en vigor de la norma projectada; la tercera fixa un termini de presentació per a la inscripció de sol·licituds col·lectives; la quarta fa referència al règim de les garanties i assegurances per a les operacions amb nota d'encàrrec anterior a l'entrada en vigor del decret, i la cinquena s'ocupa de la documentació que s'ha de presentar en les sol·licituds individuals d'inscripció que s'efectuïn durant els sis primers mesos a partir de l'entrada en vigor del decret.
La disposició final fixa l'entrada en vigor al cap d'un mes de publicar-se al Diari Oficial de la Generalitat de Catalunya.
L'annex 1 indica les característiques del distintiu d'inscripció al Registre i de la placa.
L'annex 2 està dedicat al contingut bàsic que ha d'incloure la formació de l'agent immobiliari.
L'annex 3 enumera els principis d'actuació professional.
I l'annex 4 està dedicat al fitxer de dades personals del Registre.
El decret que es projecta desplega la Llei 18/2007, de 28 de desembre, del dret a l'habitatge.
És doctrina reiterada d'aquesta Comissió que, en l'examen d'un projecte de disposició de caràcter general, l'abast d'actuació d'aquest òrgan consultiu comporta l'estudi de la competència de la Generalitat de Catalunya, l'habilitació legal per a dictar-la, la comprovació que s'hagin seguit els tràmits procedimentals i, especialment, l'anàlisi de la legalitat del contingut del projecte, així com la formulació de suggeriments sobre eventuals deficiències que cal evitar o sobre possibles millores que cal introduir en el projecte.
Atès el contingut del Projecte que ara s'analitza, que ha estat descrit en el fonament jurídic primer, el títol competencial que fonamenta aquesta disposició normativa és l'article 137 de l'Estatut d'autonomia de Catalunya, segons el qual correspon a la Generalitat la competència exclusiva en matèria d'habitatge.
A l'empara d'aquesta competència exclusiva de la Generalitat en matèria d'habitatge, que inclou la regulació administrativa del comerç referit a l'habitatge i l'establiment de mesures de protecció, la Llei 18/2007 ha intervingut en l'exercici de l'activitat d'agent immobiliari i n'ha sotmès l'exercici dins del territori de Catalunya al compliment de determinats requisits.
El Govern pretén desplegar en aquest Projecte cadascun dels requisits establerts per la Llei.
El Govern compta amb habilitació suficient per a aprovar el Decret pel qual es regulen els requisits per a exercir l'activitat d'agent immobiliari i es crea el Registre d'agents immobiliaris de Catalunya.
En aquest cas, els articles 55, 56 i la disposició addicional tretzena de la Llei 18/2007 contenen habilitacions per a desplegar reglamentàriament els requisits legals per a exercir l'activitat i per a crear el Registre obligatori d'agents immobiliaris.
La Llei estableix que el Govern ha de crear el Registre 'en el termini de tres mesos des de la data de la publicació' de la Llei, que fou el 9 de gener de 2008.
Aquesta demora, segons doctrina reiterada d'aquesta Comissió Jurídica Assessora, no suposa la invalidesa ni la ineficàcia de la nova norma, ja que l'aprovació entra dins de la potestat reglamentària del Govern conforme a allò que estableix l'Estatut d'autonomia i la mateixa Llei 18/2007, del dret a l'habitatge.
A més, s'ha de deixar constància que la tramitació del Projecte s'inicia gairebé d'una manera immediata a la publicació de la Llei, de manera que la complexitat de la tramitació i la participació intensa dels òrgans de l'Administració de la Generalitat i de les entitats relacionades amb l'activitat immobiliària són les que provoquen la dilació en el temps.
V. Els documents i les actuacions citats en els antecedents d'aquest Dictamen mostren que la disposició reglamentària projectada ha seguit formalment les pautes procedimentals de tramitació establertes en els articles 63 a 65 de la Llei 13/1989, de 14 de desembre, d'organització, procediment i règim jurídic de l'Administració de la Generalitat de Catalunya.
No obstant això, una valoració substantiva de la tramitació i dels documents mostra la presència d'algunes irregularitats i deficiències que, encara que no tinguin caràcter essencial, haurien de ser tingudes en compte o esmenades.
A) L'expedient tramès a aquesta Comissió es troba indexat i foliat.
No obstant això, s'ha de fer observar que els documents no estan ordenats cronològicament, la qual cosa en dificulta la consulta i la identificació de la versió del text sotmesa en cada cas a informe i objecte d'observacions.
També cal deixar constància que algun dels escrits que conformen l'expedient no està signat (pàgines 322, 328 a 335, 393 a 395, 411, 412, 505 a 508).
B) La memòria, d'una forma certament breu, justifica que la finalitat del Projecte és desplegar els mandats de la Llei de l'habitatge en relació amb els agents immobiliaris.
Durant el complex procediment de tramitació, el text del Projecte sofreix profundes modificacions, entre d'altres raons, per la necessitat d'atendre la Directiva de serveis i el Decret 106/2008 de mesures per a l'eliminació de tràmits i la simplificació de procediments per a facilitar l'activitat econòmica.
En bona tècnica normativa, hauria calgut reformular la memòria originària amb una altra de complementària o addicional on es justifiquessin els canvis introduïts.
En l'expedient consta un document amb la denominació de 'memòria addicional', però no compleix aquesta funció, ja que es limita a deixar constància dels canvis que afecten la gestió del Registre i a indicar la incorporació de les oficines locals d'habitatge a la funció d'informació als consumidors.
També es constata que la memòria justificativa és de data posterior al tràmit d'informació pública i d'audiència: la memòria té data de 6 d'octubre de 2008, i la informació pública i audiència es convoca el 29 de maig de 2008.
El mateix defecte afecta la primera versió de la memòria econòmica, com posa en evidència la Direcció General de Pressupostos del Departament d'Economia i Finances, que, en la seva resposta a la sol·licitud d'informe, fa constar que no l'emet atès que no se li adjunta l'informe econòmic en termes de cost-benefici.
C) Consta en l'expedient que el Projecte fou sotmès a informació pública sense que s'hi presentessin al·legacions.
També es va donar audiència a les entitats enumerades en l'antecedent núm. 7 d'aquest Dictamen.
En relació amb l'audiència, s'han de fer les consideracions següents.
En primer lloc, la participació exterioritza que es dóna compliment al mandat legal contingut en l'article 56.1 de la Llei 18/2007 que l'elaboració del Registre es faci d'una manera concertada amb els col·legis professionals vinculats.
En diferents fases del procediment són cridats a audiència i les observacions que els col·legis fan al Projecte són atentament preses en consideració.
En segon lloc, també intervenen en el procediment les associacions professionals no col·legials.
Aquestes plantegen observacions en què critiquen el tracte diferenciat que se'ls atorga en el Projecte respecte dels col·legis professionals, el requisit de la qualificació acadèmica i el que es considera un import desproporcionat de les garanties i assegurances.
Aquestes observacions, tot i que parcialment, són tingudes en compte.
En tercer lloc, aquesta Comissió ha de deixar constància de la manca de valoració suficient de les observacions que es plantegen durant el procediment.
Es contesta individualitzadament a cadascuna de les entitats que presenten al·legacions i s'indiquen, únicament, les observacions que són incorporades al text, sense raonar el motiu que en justifica l'acceptació i sense fer la menor referència a les observacions que no són ateses.
Aquesta Comissió Jurídica Assessora, en repetides ocasions, ha considerat la necessitat de motivar l'acceptació o el rebuig de les al·legacions formulades (dictàmens 267/08, 75/09 o 76/09).
Aquesta mateixa deficiència afecta la consideració que es fa dels informes preceptius emesos per l'Institut Català de les Dones, l'Agència de Protecció de Dades i el Consell de Treball Econòmic i Social de Catalunya.
D) Cal destacar la intervenció positiva que tenen en el procediment i en la determinació del contingut de la norma la Secretaria del Govern i l'Assessoria Jurídica del Departament.
A petició seva es va adaptant el text a les exigències del dret comunitari i al Decret 106/2008.
També cal mencionar la intervenció de la Direcció de Qualitat Normativa, a instàncies de la qual els informes d'avaluació de l'impacte normatiu es van adaptant a les diferents versions del Projecte, i de l'Agència Catalana de Protecció de Dades, atès que a instància seva fou incorporat al Projecte la regulació del Fitxer del Registre.
Com és legalment preceptiu, la tramitació del Projecte es conclou amb l'examen per part del Consell Tècnic de la Generalitat, on va ser informat favorablement en la sessió del dia 6 d'octubre de 2009, prèviament a la sol·licitud de dictamen d'aquest alt òrgan consultiu.
Cal iniciar l'anàlisi del contingut del Projecte per constatar la plena adequació a la Llei 18/2007, del dret a l'habitatge.
La Llei 18/2007 fa una regulació dels agents immobiliaris que està guiada per la finalitat de la protecció dels consumidors i usuaris en el mercat immobiliari.
Amb aquesta finalitat, es diu en el preàmbul de la Llei, que 's'introdueixen criteris de transparència en el mercat immobiliari amb l'establiment dels requeriments a què s'han de subjectar les activitats dels diferents agents que intervenen en la promoció, construcció i transacció immobiliària, sols en allò que afecta directament els objectius i els procediments d'aquesta Llei i sense pretendre, per tant, la regulació de professions titulades o no'.
Els articles 55 i 56 de la Llei 18/2007 fixen el règim jurídic dels agents immobiliaris.
L'article 55 és el que estableix els requisits que han de concórrer perquè les persones físiques i jurídiques puguin exercir com a agents immobiliaris dins del territori de Catalunya, siguin aquests agents de la propietat immobiliària o no.
Els requisits són els següents: a) disposar d'un establiment obert al públic o d'una adreça física quan el servei s'efectuï a distància o per via electrònica o telemàtica; b) estar en possessió de la capacitació professional que se'ls exigeixi legalment, c) constituir i mantenir una garantia que els permeti respondre de les quantitats que rebin de llur activitat mediadora, i d) constituir i mantenir una pòlissa de responsabilitat civil.
A més, l'article 55 de la Llei 18/2007 estableix l'obligació dels agents immobiliaris d'actuar en el desenvolupament de la seva activitat amb diligència, responsabilitat i independència professional, amb subjecció a la legalitat vigent i als codis ètics del sector i amb una consideració especial respecte dels drets dels consumidors i usuaris d'habitatges.
Finalment, l'article 56 de la Llei preveu que els agents s'han d'inscriure en un registre en el qual han d'acreditar com a requisit de la inscripció que llur activitat s'ajusta als requisits i les qualificacions 'establerts per aquesta llei i als que s'estableixin per reglament'.
El contrast entre allò que estableix la Llei i el contingut del Projecte de decret permet constatar fàcilment que el Projecte respecta totalment el marc normatiu establert per la Llei i que, en compliment de la funció de desplegament que correspon al reglament, el Projecte de decret s'ha limitat a concretar cadascun dels requisits de l'activitat, les obligacions i els principis d'actuació professional, i a crear el Registre que atorga la condició d'agent immobiliari homologat, és a dir, agent que compleix els requisits establerts a la Llei.
Un cop s'ha deixat constància que el contingut del Projecte respecta amb fidelitat les determinacions que la Llei 18/2007 conté en relació amb els requisits per a l'exercici de l'activitat i amb la inscripció en el Registre, s'ha de fer ara una referència a l'adaptació del Projecte sobre el qual es dictamina al dret europeu; en particular, a la Directiva 2006/123/CE, de 12 de desembre, del Parlament europeu i del Consell, relativa als serveis en el mercat interior.
Aquesta aproximació al dret europeu s'ha de fer des de la consideració que la Llei 18/2007 s'ha elaborat i aprovat quan ja estava en vigor la Directiva i, per tant, des de la presumpció que han estat atesos els condicionants que poden derivar del dret europeu, i que, en conseqüència, el contingut és conforme a la Directiva.
Aquesta presumpció es reforça si es té en compte que aquesta Llei no figura en la relació de les normes que s'han d'avaluar en el marc de l'adequació de les normes catalanes a la Directiva de serveis.
Aquesta exclusió cal considerar que és conseqüència del fet que els requisits que estableix la Llei són compatibles amb el dret europeu, perquè són mesures que tenen com a finalitat, com es diu en el preàmbul de la Llei que abans s'ha reproduït, 'la protecció dels consumidors i usuaris d'habitatges en un mercat immobiliari que massa sovint es mou per estímuls i criteris aliens a aquesta protecció'.
La protecció dels consumidors es considera inclosa dins de la clàusula general del dret europeu relativa a les raons imperioses d'interès general que pot legitimar un règim d'autoritzacions com el que preveu el Projecte.
Aquesta mateixa clàusula general es reprodueix en diverses ocasions a la Directiva de serveis (article 4.8 i 9.1.b)).
A més, cal destacar que les normes estatals de liberalització del sector immobiliari admeten que la normativa reguladora de l'activitat pugui establir requisits per raons de protecció dels consumidors (article 3 de la Llei 10/2003).
La protecció dels consumidors no és l'única condició que legitima l'establiment de requisits per a l'accés a una activitat de serveis.
A més, aquests requisits han de ser proporcionats i no poder ser discriminatoris.
Aquesta Comissió Jurídica considera que la norma que es projecta respecta aquestes condicions.
Prova d'això són les consideracions següents: a) en allò que afecta l'àmbit d'aplicació, s'estableix que els destinataris de la norma són els que operen amb establiment permanent obert al públic i en resten exclosos els agents immobiliaris que actuen a Catalunya d'una manera habitual des d'un estat membre de la Unió Europea o que ho fan esporàdicament (article 2.2.b) i c)); b) en relació amb els requisits, en alguns casos es preveu d'una manera expressa l'equivalència entre entitats de crèdits i asseguradores establertes a Espanya i la resta d'estats membres de la Unió Europea, i en d'altres casos, tot i que no es diu expressament, i potser seria aconsellable que així es fes, res no impedeix interpretar que s'admet l'equivalència als efectes de la qualificació professional i de la quantificació de l'experiència (articles 4.1, 4.2, disposició transitòria segona i annexos 2 i 3).
També cal considerar adequada a la Directiva de serveis la regulació que es fa de la gestió de la comprovació dels requisits i de la inscripció en el Registre, atès que s'ordena des dels criteris de la simplificació administrativa i de la reducció de càrregues.
En aquest sentit, la tramitació que es projecta té com a pilars les declaracions responsables, l'administració electrònica i telemàtica del Registre, la tramitació en un frontal i el no-establiment de límits temporals respecte de la inscripció.
Sens perjudici de la valoració positiva de l'adequació de la regulació a la Llei i a la normativa europea, s'han de fer les observacions següents amb la finalitat de millorar la sistematicitat i la qualitat tècnica del Projecte:
1) Preàmbul: En l'últim paràgraf hauria de suprimir-se la citació de l'article 112 de l'Estatut d'autonomia, ja que està ubicat incorrectament i fa referència a les competències executives, i la citació que es fa de l'article 55 de la Llei 18/2007, que ja ha estat mencionat anteriorment com a habilitador.
La referència al Consell de Treball, Econòmic i Social no s'ha d'incloure en la fórmula promulgatòria, sinó en un paràgraf anterior, i indicar únicament que ha informat sobre el Projecte.
En aquest paràgraf també es podria incloure la referència a l'informe de l'Agència Catalana de Protecció de Dades.
D'altra banda, en el paràgraf segon es fa referència a 'l'Exposició de motius' de la Llei 18/2007, quan aquesta llei disposa de preàmbul.
2) Article 2.2.b): El precepte es refereix a l'àmbit d'aplicació, del qual exclou els 'Agents immobiliaris que actuen a Catalunya de forma habitual des d'algun estat de la Unió Europea o de fora de Catalunya'.
Cal millorar-ne la redacció, per tal de clarificar-ne l'abast, ja que en el cas contrari podria donar lloc a interpretacions diverses.
3) Article 4.2: En aquest apartat s'estableix que els agents immobiliaris han de complir els principis d'actuació professional en la prestació dels serveis immobiliaris d'acord amb l'annex 3.
L'annex 3 es limita a enumerar, sense dotar-los de cap contingut, una sèrie de principis que, a més, en alguns casos, com succeeix en els punts 4 i 5, no són principis d'actuació, sinó que estan previstos com a requisits específics de qualificació i garantia.
Se suggereix que se substitueixi el contingut de l'apartat 2 de l'article 4 i l'annex 3 per una redacció, que se situaria com a article 4.2, on es faci referència simplement al fet que els agents han de complir les obligacions i els principis d'actuació establerts a la legislació vigent i als codis professionals de conducta.
D'altra banda, aquesta Comissió, en coherència amb allò que estableix l'article 55.5 de la Llei del dret a l'habitatge, i les referències que es fan en la Directiva de serveis als codis de conducta (en el considerant número 114 i en l'article 37), suggereix que es valori l'opció d'introduir un nou precepte, que caldria ubicar en les funcions de la Secretaria d'Habitatge, on aquesta fomenti l'elaboració de codis de conducta per als col·legis, les associacions i els organismes professionals, que són els que han d'elaborar aquests codis.
Si es considerés oportú, indicativament es podria fer referència al fet que aquests codis s'han d'ocupar de l'ètica professional, l'ètica de comportament, el secret professional, les comunicacions comercials i la transparència en les remuneracions.
4) Article 8: En l'expedient es justifiquen les quanties mínimes de les garanties i de l'assegurança de responsabilitat civil.
Per a fixar-les es diu que s'ha realitzat un estudi comparat i s'ha sol·licitat també informe de la Subdirecció General de Riscos i Assegurances.
També estan justificades les diferències que es fan en els imports dels establiments oberts al públic i en els casos que l'activitat es desenvolupa per mitjans electrònics o telemàtics.
Aquesta Comissió considera que cal valorar la conveniència d'establir en el Decret una habilitació a favor del conseller per a actualitzar les quanties de la garantia.
Les primeres versions del Projecte contenien aquesta habilitació, que fou suprimida sense que hi consti una justificació.
5) Títol del capítol III: Caldria posar el nom complert del Registre i suprimir la preposició 'de'.
6) Article 14.d): En aquesta lletra es fa una menció a l'annex 4 que s'hauria de suprimir.
La remissió és inadequada i supèrflua i ha de fer-se, com es fa coherentment, a l'article 23 del Projecte de decret.
7) Article 16: En aquest article es regula la presentació de la sol·licitud d'inscripció i s'estableix la presentació d'una manera individual a través de la persona interessada o d'entitats o associacions professionals no col·legials, i d'una manera col·lectiva respecte dels col·legis professionals o de les associacions professionals regulades per la Llei 7/2006, de 31 de maig, de l'exercici de les professions titulades i dels col·legis professionals.
El tractament que el precepte dóna als col·legis professionals s'ha d'entendre que és coherent amb la posició singular que tenen en la Llei els agents de la propietat immobiliària col·legiats en relació amb els altres agents.
Proves d'això són que la Llei els distingeix en l'article 55.2 (i així ho fa també la Llei estatal 10/2003), i d'altra banda, l'article 56.1 estableix que les característiques i el desenvolupament d'aquest Registre s'ha de fer d'una manera concertada amb els col·legis professionals vinculats i tenint en compte els estatuts i la reglamentació d'aquests col·legis.
8) Article 18.4: Aquest precepte recull una clàusula general d'exclusió de la responsabilitat de la Generalitat que pot resultar inexacta.
Caldria substituir l'expressió 'no suposa' per 'no implica necessàriament' cap responsabilitat de la Generalitat.
9) Article 19: Si la intenció d'aquest precepte és demanar informe a l'Agència Catalana de Consum únicament en els casos dubtosos en què hi hagi una incidència en els drets de les persones consumidores i usuàries, aquesta Comissió Jurídica Assessora suggereix redactar de nou aquest precepte per a evitar-ne una lectura que requereixi sol·licitar informe a aquesta Agència en relació amb qualsevol sol·licitud.
10) Article 23: En aquest article es crea el Fitxer de dades personals del Registre d'agents immobiliaris.
Aquesta Comissió, tenint en compte allò que habitualment es fa en relació amb els fitxers i registres, considera que s'hauria d'indicar que es crea el Fitxer de dades personals del Registre d'agents immobiliaris, que s'adscriu al departament competent en matèria d'habitatge, i que té el contingut que es preveu en la normativa de protecció de dades de caràcter personal i que es detalla en l'annex 4.
Això implicaria suprimir aquestes referències de l'encapçalament de l'annex 4.
11) Disposició transitòria segona: En el segon paràgraf de la disposició transitòria segona s'estableix que la capacitació professional exigida, en el cas dels agents que estan exercint l'activitat de mediació immobiliària prèviament a l'entrada en vigor del Decret, es considera acreditada mitjançant la declaració responsable d'experiència.
Per a evitar una interpretació que limités l'acreditació de la capacitat a l'experiència professional, excloent l'acreditació ordinària a través dels estudis, s'hauria d'indicar que 'també es considera acreditada mitjançant la declaració responsable d'experiència [...]'.
12) Annexos: Cal ordenar els annexos conforme a la seva aparició en l'articulat de la norma.
13) Annex 1: En relació amb l'annex 1, cal deixar constància que en una nota s'indica que les característiques d'inscripció del Registre i de la placa són provisionals.
14) Annex 4: En aquest annex es recull la regulació del Fitxer de dades personals.
En relació amb aquest fitxer, s'han de fer les consideracions següents: a) s'ha de modificar el títol de l'annex, que s'ha de substituir per: 'Fitxer del Registre d'agents immobiliaris de Catalunya'; b) s'han de concretar les finalitats i els usos previstos; c) s'han de distingir els tipus de dades, les que són de caràcter identificatiu i les que són de caràcter personal; d) s'ha d'incloure l'apartat de cessió de dades després del dedicat al sistema de tractament; i e) en relació amb la unitat administrativa convindria incloure, a més de l'adreça electrònica, una adreça postal de l'òrgan davant del qual s'exerceixin aquests drets, tal com han fet fins ara altres disposicions que contenen fitxers de dades personals.
A més, cal mencionar que és necessari enumerar els diferents apartats del contingut del Fitxer.
Finalment, es recomana una revisió general de l'ortografia i de la redacció del text per a augmentar la claredat d'alguns preceptes.
Així, per exemple, els articles 1, 2, 5, 11, 16.b) i 21, disposicions addicionals primera, segona, tercera i quarta i disposicions transitòries segona i cinquena.
Una cop valorades les consideracions efectuades en els fonaments jurídics V, VI, VII i VIII, es pot elevar al Govern de la Generalitat de Catalunya el Projecte de decret pel qual es regulen els requisits per exercir l'activitat d'agent immobiliari i es crea el Registre d'agents immobiliaris de Catalunya.